

### Hospodárska a sociálna rada

### Slovenskej republiky

## Ján Richter

## predseda

##  Bratislava 23.3.2015

 Číslo záznamu: 14459/2015

**Z Á Z N A M**

**z mimoriadneho plenárneho zasadnutia Hospodárskej a sociálnej rady**

**Slovenskej republiky konaného dňa 23.3.2015**

Miesto konania : Úrad vlády SR

Prítomní: podľa prezenčnej listiny

Rokovanie viedli: Ján Richter, minister práce, soc. vecí a rodiny SR a predseda HSR SR

 Slavomír Manga, viceprezident KOZ SR a podpredseda HSR SR

**Program:**

1. Správa o stave pripravenosti SR na výkon predsedníctva v Rade EÚ za rok 2014

Predkladá: MZVEZ SR

1. Správa o plnení úloh zahraničnej a európskej politiky SR v roku 2014

Predkladá: MZVEZ SR

1. Správa o pôsobení SR v aktivitách medzinárodného krízového manažmentu za rok 2014

Predkladá: MZVEZ SR

1. Štvrtá periodická správa SR k Medzinárodnému paktu o občianskych a politických právach

Predkladá: MZVEZ SR

1. Návrh autorského zákona

Predkladá: MK SR

1. Systém riadenia Programu rozvoja vidieka pre programové obdobie 2014-2020

Predkladá: MPRV SR

1. Systém riadenia CLLD pre programové obdobie 2014-2020

Predkladá: MPRV SR

1. Analýza Kvantifikácie stavov administratívnych kapacít a potreby ich úpravy, týkajúcich sa riadenia a implementácie operačných programov cieľa 2 – Európska územná spolupráca, Programu rozvoja vidieka a Operačného programu rybné hospodárstva v rozpočtovej kapitole MPRV SR v súvislosti s programovým obdobím 2014-2020

Predkladá: MPRV SR

1. Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení neskorších predpisov

Predkladá: MZ SR

1. Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 356/2006 Z. z. o ochrane zdravia zamestnancov pred rizikami súvisiacimi s expozíciou karcinogénnym a mutagénnym faktorom pri práci v znení nariadenia vlády Slovenskej republiky č. 301/2007 Z. z.

Predkladá: MZ SR

1. Rôzne

Rokovanie otvoril a viedol predseda rady pán Richter, ktorý privítal členov rady a poďakoval za ochotu zúčastniť sa na dnešnom mimoriadnom rokovaní a ústretovosť.

**K bodu 1**

Správa o stave pripravenosti SR na výkon predsedníctva v Rade EÚ za rok 2014

Predmetnú správu uviedol štátny tajomník MZVaEZ SR pán Burian.

Stanovisko za KOZ SR predniesol pán Kollár, ktorý uviedol, že správa je živým materiálom a KOZ SR predpokladá jeho možnú modifikáciu vrátane spresňovania hodnotení jednotlivých aktivít. KOZ SR odporučila zobrať správu na vedomie a postúpiť ju na ďalšie konanie.

Stanovisko za AZZZ SR predniesol pán Karlubík, ktorý odporučil zobrať správu na vedomie a postúpiť ju na ďalšie konanie.

Stanovisko za RÚZ predniesol pán Jusko, ktorý uviedol, že RÚZ v MPK materiál nepripomienkovala. V súvislosti s prípravou predsedníctva SR v Rade EÚ, RÚZ očakáva zahájenie diskusie o podpore aktivít sociálnych partnerov súvisiacich s predsedníctvom SR, či už organizačne, personálne, alebo finančne. RÚZ berie predložený materiál na vedomie bez pripomienok.

Stanovisko za ZMOS predniesol pán Dvonč, ktorý odporučil zobrať správu na vedomie po zapracovaní vznesenej pripomienky, týkajúcej sa prípravy SK PRES. Aj napriek snahe v roku 2013, kedy ZMOS predložilo svoje pripomienky k materiálom týkajúcim sa prípravy SK PRES, aktívne spolupracovať s kompetentnými orgánmi štátnej správy na príprave SK PRES a stať sa členom koordinačných orgánov zriadených na národnej úrovni sa doposiaľ v materiály neobjavuje zmienka o spolupráci s miestnou územnou samosprávou. Uvedomujúc si, že na riadení Európskej únie sa podieľa aj miestna územná samospráva prostredníctvom svojich zástupcov, ZMOS navrhlo, aby sa do návrhu materiálu týkajúceho sa príprav SK PRES v roku 2015 zapracovala úloha a spolupráca s miestnou územnou samosprávou s následnou aktívnou aplikáciou v praxi.

Predkladateľ k pripomienke ZMOS uviedol, že doplní ďalší bod do kapitoly 8 – Rámcový výhľad aktivít a krokov na rok 2015 „podporovať aktivity miestnej a územnej samosprávy“. Ďalej prisľúbil pripravenosť a otvorenosť diskutovať so sociálnymi partnermi o aktivitách SK PRES.

**Záver:**

**Rada**

1. **berie správu na vedomie,**
2. **odporúča ju na ďalšie konanie.**

**K bodu 2**

Správa o plnení úloh zahraničnej a európskej politiky SR v roku 2014

Predmetnú správu uviedol štátny tajomník MZVaEZ SR pán Burian.

Stanovisko za KOZ SR predniesol pán Manga, ktorý odporučil zobrať správu na vedomie a postúpiť ju na ďalšie konanie s tým, že požiadal predkladateľa MZVaEZ SR o viac výstupov v mienkotvorných médiách.

Stanovisko za AZZZ SR predniesol pán Karlubík, ktorý odporučil zobrať správu na vedomie a postúpiť ju na ďalšie konanie. Upozornil na určité disproporcie v oblasti ekonomickej diplomacie, požiadal o prijímanie takých záverov, ktoré podporia našich podnikateľov v zahraničí.

Stanovisko za RÚZ predniesol pán Jusko, ktorý uviedol, že RÚZ v MPK materiál nepripomienkovala. V oblasti energetickej bezpečnosti RÚZ očakáva, že vláda SR bude v najbližšom období dôsledne presadzovať národné ekonomické záujmy SR (v súvislosti s projektom energetickej únie). Aktivity na podporu vedomostnej ekonomiky a inovácií RÚZ plne podporuje. V oblasti pôsobenia SR v medzinárodných ekonomických organizáciách RÚZ odporučila zlepšiť informovanosť podnikateľských subjektov o možnostiach účasti na projektoch a obstarávaniach v týchto organizáciách, tak aby z členstva v týchto organizáciách a zaplatených členských príspevkov a poplatkov, plynuli väčšie prínosy pre ekonomiku SR, ako je tomu doteraz.Ocenil rozmer Rady vlády pre podporu exportu.RÚZ berie predložený materiál na vedomie bez pripomienok.

Stanovisko za ZMOS predniesol pán Dvonč, ktorý k predloženej správe neuplatnil žiadne pripomienky a odporučil ju na ďalšie konanie.

Predkladateľ ocenil pripomienky sociálnych partnerov v oblasti ekonomickej diplomacie, prisľúbil zdokonaľovanie mechanizmov na podporu exportu v spolupráci s MH SR. Požiadal sociálnych partnerov o námety pri príprave zahraničných ciest a presadzovaní národnoštátnych záujmov v zahraničí.

**Záver:**

**Rada**

1. **berie správu na vedomie bez pripomienok,**
2. **odporúča ju na ďalšie konanie.**

**K bodu 3**

Správa o pôsobení SR v aktivitách medzinárodného krízového manažmentu za rok 2014

Predmetnú správu uviedol štátny tajomník MZVaEZ SR pán Burian.

Stanovisko za KOZ SR predniesol pán Manga, ktorý hodnotil správu ako vyváženú. Realizované operácie medzinárodného krízového manažmentu sú v súlade s národnými záujmami SR a korešpondujú so záväzkami, ktoré pre SR vyplývajú z jej členstva v medzinárodných bezpečnostných organizáciách a odporučil zobrať správu na vedomie a postúpiť ju na ďalšie konanie.

Stanovisko za AZZZ SR predniesol pán Karlubík, ktorý odporučil zobrať správu na vedomie a postúpiť ju na ďalšie konanie.

Stanovisko za RÚZ predniesol pán Jusko, ktorý uviedol, že RÚZ v MPK materiál nepripomienkovala. RÚZ berie predložený materiál na vedomie bez pripomienok, so želaním čo najmenej krízových situácií.

Stanovisko za ZMOS predniesol pán Dvonč, ktorý k predloženej správe neuplatnil žiadne pripomienky a odporučil ju na ďalšie konanie.

**Záver:**

**Rada**

1. **berie správu na vedomie bez pripomienok,**
2. **odporúča ju na ďalšie konanie.**

**K bodu 4**

Štvrtá periodická správa SR k Medzinárodnému paktu o občianskych a politických právach

Predmetnú správu uviedol štátny tajomník MZVaEZ SR pán Burian.

Stanovisko za KOZ SR predniesol pán Blahák, ktorý odporučil zobrať správu na vedomie a postúpiť ju na ďalšie konanie.

Stanovisko za AZZZ SR predniesol pán Karlubík, ktorý odporučil zobrať správu na vedomie a postúpiť ju na ďalšie konanie.

Stanovisko za RÚZ predniesol pán Jusko, ktorý uviedol, že RÚZ v MPK materiál nepripomienkovala. RÚZ berie predložený materiál na vedomie bez pripomienok.

Stanovisko za ZMOS predniesol pán Dvonč, ktorý k predloženej správe neuplatnil žiadne pripomienky a odporučil ju na ďalšie konanie.

**Záver:**

**Rada**

1. **berie správu na vedomie bez pripomienok,**
2. **odporúča ju na ďalšie konanie.**

**K bodu 5**

Návrh autorského zákona

Predmetný materiál uviedol štátny tajomník MK SR pán Sečík.

Stanovisko za KOZ SR predniesol pán Zaparanik, ktorý uviedol, že v rámci MPK KOZ SR nemala pripomienky, ale dnes predložila nasledovné pripomienky:

1. V prílohe 2, bod 1 písm. b) KOZ SR navrhla vypustiť slová „set-up box“ a v písm. c) vypustiť slová „mobilný telefón“ alebo alternatívne za mobilný telefón a set-up box stanoviť pevnú sadzbu za zariadenie 0,10 Eura

2.V prílohe 2, bod 2 písm. b) KOZ SR navrhla vypustiť slovo „tablet“.

KOZ SR odporučila po akceptovaní pripomienok návrh zákona na ďalšie legislatívne konanie. Odôvodnenie pripomienok je podrobne rozobrané v písomných stanoviskách.

Stanovisko za RÚZ predniesol pán Lelovský, ktorý podporil ciele, ktoré budú náležite plniť funkciu autorského zákona v oblasti kultúry, ktorý zabezpečí vyváženie záujmov nositeľov práv, používateľov a širokej verejnosti.

V tomto štádiu legislatívneho procesu pretrváva rozpor s RÚZ v otázke znenia prílohy č. 2 k návrhu zákona, ktorá stanovuje postup pri výpočte výšky náhrady odmeny autorovi za použitie diela. RÚZ zásadne nesúhlasí s navrhovanou výškou odmeny a spôsobom jej výpočtu v prípade mobilných telefónov, tabletov a set-up boxov.

Stanovisko za AZZZ SR predniesol pán Nevický, ktorý odporučil zobrať materiál na vedomie a postúpiť ho na ďalšie legislatívne konanie. AZZZ SR sa priklonila k vzneseným pripomienkam RÚZ.

Stanovisko za ZMOS predniesol pán Dvonč, ktorý uviedol, že pripomienky k návrhu zákona boli uplatnené v rámci legislatívneho procesu, no ich zapracovanie nenaplnilo cieľ, ktorý bol sledovaný, preto ZMOS uplatnilo nasledovné pripomienky:

K § 45

V § 45 ods. 1 sa za slová „výlučne školou“ vkladajú slová „alebo jej zriaďovateľom“.

Túto pripomienku považuje ZMOS za zásadnú.

K § 53

ZMOS žiadalo ponechanie pôvodného znenia ods. 1 v znení:

„Do autorského práva nezasahuje osoba, ktorá bez súhlasu autora použije vyhotovením rozmnoženiny, verejným prenosom, sprístupňovaním verejnosti, verejným rozširovaním predajom alebo inou formou prevodu vlastníckeho práva oprávnene zverejnené dielo, ak sa takéto použitie uskutočňuje počas náboženského obradu alebo počas oficiálnych obradov alebo slávností organizovaných orgánom verejnej správy. „

Túto pripomienku považuje ZMOS za zásadnú.

K § 168

V ods. 2 a 3 sa číslovka 15 nahrádza číslovkou 30 a ods. 6 znie:

„(6) Výkonný umelec, ktorý naživo predvádza diela v rámci verejného kultúrneho podujatia podľa odseku 1 je, ak sa s usporiadateľom nedohodne inak, na základe písomnej výzvy usporiadateľa verejného kultúrneho podujatia podľa odseku 1 povinný predložiť mu zoznam podľa odseku 1. Výkonný umelec je povinný poskytnúť usporiadateľovi úplný zoznam podľa odseku 3 do 15 dní od uskutočnenia verejného kultúrneho podujatia. Za správnosť a úplnosť poskytnutých informácií zodpovedá výkonný umelec. Nesplnením povinností výkonného umelca podľa tohto odseku prechádza na výkonného umelca zodpovednosť sa škody spôsobené nesplnením povinnosti.“

Túto pripomienku považuje ZMOS za zásadnú.

K prílohe 2

ZMOS žiadalo znížiť sadzbu za niektoré technické zariadenia, resp. vylúčiť niektoré technické zariadenia z prílohy č. 2.

Túto pripomienku považuje ZMOS za zásadnú.

Odôvodnenie pripomienok je podrobne rozobrané v písomných stanoviskách.

ZMOS odporučilo predložený návrh zákona na ďalšie legislatívne konanie po zapracovaní uvedených pripomienok ZMOS.

Sociálni partneri požiadali predkladateľa o možnosť ešte raz rokovať o vznesených pripomienkach.

Predkladateľ poďakoval sociálnym partnerom za konštruktívne pripomienky, vyjadril pripravenosť o nich opäť rokovať. Uviedol, že pri set-up boxoch a mobilných telefónoch dochádza k zníženiu sadzby (z 1% na 0,8%). Pri set-up boxoch predkladateľ nevidí priestor ustúpiť z 3%, pri mobilných telefónoch, ktoré neumožňujú rozmnožovanie – bez poplatku.

Pán Jusko za RÚZ požadoval rokovať o sadzbách pri tabletoch a set-up boxoch, KOZ SR žiadala otvoriť diskusiu aj k mobilným telefónom.

Pán Muška za ZMOS požiadal, či by nebolo možné niektoré typy zariadení od poplatkov oslobodiť a tiež požiadal o analýzu ako sa zaplatené prostriedky využívajú, požiadal o otvorenie diskusie k zriaďovateľom. Po dlhšej diskusii sa dospelo k záveru, že predkladateľ bude o vznesených pripomienkach ešte rokovať.

**Záver:**

**Rada**

1. **súhlasí s predloženým materiálom s pripomienkami AZZZ SR , KOZ SR, RÚZ a ZMOS,**
2. **predkladateľ prisľúbil rokovanie na hľadanie kompromisu k pripomienkam sociálnych partnerov,**
3. **odporúča materiál na ďalšie legislatívne konanie.**

**K bodu 6**

Systém riadenia Programu rozvoja vidieka pre programové obdobie 2014-2020

Predmetný materiál uviedol minister PRV SR pán Jahnátek.

Stanovisko za KOZ SR predniesol pán Baláž, ktorý odporučil zobrať materiál na vedomie a postúpiť ho na ďalšie konanie, poďakoval za schválenie Programu rozvoja vidieka SR 2014-2020 predkladateľovi.

Stanovisko za AZZZ SR predniesol pán Karlubík, ktorý odporučil zobrať materiál na vedomie a postúpiť ho na ďalšie konanie.

Stanovisko za RÚZ predniesol pán Jusko ktorý odporučil zobrať predložený materiál na vedomie bez pripomienok.

Stanovisko za ZMOS predniesol pán Dvonč, ktorý k predloženému materiálu neuplatnil žiadne pripomienky a odporučil ho na ďalšie konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča ho na ďalšie konanie.**

**K bodu 7**

Systém riadenia CLLD pre programové obdobie 2014-2020

Predmetný materiál uviedol minister PRV SR pán Jahnátek.

Stanovisko za KOZ SR predniesol pán Baláž, ktorý odporučil zobrať materiál na vedomie a postúpiť ho na ďalšie konanie.

Stanovisko za AZZZ SR predniesol pán Karlubík, ktorý odporučil zobrať materiál na vedomie a postúpiť ho na ďalšie konanie.

Stanovisko za RÚZ predniesol pán Jusko, ktorý uviedol, že RÚZ v MPK materiál nepripomienkovala. RÚZ berie predložený materiál na vedomie bez pripomienok.

Stanovisko za ZMOS predniesol pán Dvonč, ktorý k predloženému materiálu neuplatnil žiadne pripomienky a odporučil ho na ďalšie konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča ho na ďalšie konanie.**

**K bodu 8**

Analýza Kvantifikácie stavov administratívnych kapacít a potreby ich úpravy, týkajúcich sa riadenia a implementácie operačných programov cieľa 2 – Európska územná spolupráca, Programu rozvoja vidieka a Operačného programu rybné hospodárstva v rozpočtovej kapitole MPRV SR v súvislosti s programovým obdobím 2014-2020

Predmetný materiál uviedol minister PRV SR pán Jahnátek.

Stanovisko za KOZ SR predniesol pán Baláž, ktorý odporučil zobrať materiál na vedomie a postúpiť ho na ďalšie konanie.

Stanovisko za AZZZ SR predniesol pán Karlubík, ktorý odporučil zobrať materiál na vedomie a postúpiť ho na ďalšie konanie.

Stanovisko za RÚZ predniesol pán Jusko. Podľa názoru RÚZ by bolo vhodné, aby sa v analýze uviedli aj predpokladané budúce prínosy navýšenia počtu zamestnancov. RÚZ berie predložený materiál na vedomie bez pripomienok.

Stanovisko za ZMOS predniesol pán Dvonč, ktorý k predloženému materiálu neuplatnil žiadne pripomienky a odporučil ho na ďalšie konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča ho na ďalšie konanie.**

**K bodu 9**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení neskorších predpisov

Predmetný návrh nariadenia uviedol štátny tajomník MZ SR pán Mikloši.

Stanovisko za KOZ SR predniesol pán Blahák, ktorý odporučil zobrať materiál na vedomie bez pripomienok a postúpiť ho na ďalšie legislatívne konanie.

Stanovisko za AZZZ SR predniesol pán Karlubík, ktorý poďakoval predkladateľovi za konštruktívny prístup pri riešení ich pripomienok. Bolo dohodnuté nasledovné znenie textu:

V § 6 sa ods. 2 dopĺňa písmenom d), ktoré znie:

„d) zaradenie zamestnancov na výkon riadiacej práce alebo  samostatnej práce, ak získal odbornú  spôsobilosťou na prácu  s veľmi toxickými  látkami a zmesami a toxickými  látkami a zmesami,9a) ktoré sú zaradené do triedy nebezpečenstva9b)

1. akútna toxicita kategórie 1 a kategórie 2 s výstražnými upozorneniami H300, H310, H330,
2. akútna toxicita kategórie 3 s výstražnými upozorneniami H301, H311, H331,
3. toxicita pre špecifický cieľový orgán po jednorazovej expozícii, kategórie 1 s výstražným upozornením H370, alebo
4. toxicita pre špecifický cieľový orgán po opakovanej expozícii,  kategórie 1 s výstražným upozornením H372.“.

Podľa názoru AZZZ SR je potrebné v budúcej novele Zákona č. 355/2007 o ochrane, podpore a rozvoji verejného zdravotníctva upraviť názvy triedy nebezpečenstva akútna toxicita a nepoužívať termíny veľmi toxické a toxické látky.

AZZZ SR odporučila materiál po zapracovaní pripomienok na ďalšie legislatívne konanie.

Stanovisko za RÚZ predniesol pán Jusko, ktorý uviedol, že RÚZ v medzirezortnom pripomienkovom konaní materiál pripomienkovala a predložené pripomienky boli akceptované. V priebehu medzirezortného pripomienkového konania však došlo k niektorým z pohľadu RÚZ negatívnym zmenám v návrhu a z tohto dôvodu RÚZ predkladá k návrhu zásadnú pripomienku týkajúcu sa výstražných upozornení pri práci s chemickými látkami a zmesami. V niektorých väčších priemyselných závodoch totiž počet látok a zmesí, ktoré spadajú pod navrhovanú klasifikáciu H304, H370, alebo H372 a dodnes pre nakladanie s nimi nebola potrebná odborná spôsobilosť dosahuje niekoľko stovák. V praxi by to pravdepodobne znamenalo preškolenie tisícok zamestnancov. Vzhľadom k vyvolaným nákladom o prínosoch ktorých RÚZ nie je odborne presvedčená RÚZ navrhla H označenia z textu vypustiť. RÚZ berie návrh nariadenia na vedomie s pripomienkou:

Zásadná pripomienka k čl. I., novelizačný bod číslo 4

RÚZ navrhla uvedený bod formulovať nasledovne:

„4. V § 6 sa odsek 2 dopĺňa písmenom d), ktoré znie:

d) zaradenie zamestnancov na výkon riadiacej práce alebo samostatnej práce, ak získali odbornú spôsobilosť na prácu s chemickými látkami a zmesami, ktoré sú zaradené do triedy nebezpečenstva akútna toxicita, kategórie 1, 2 a 3 s výstražnými upozorneniami H300, H310, H330 H301, H311 alebo H3319b“

Predkladateľ na pripomienku RÚZ, že ide o preškolenie tisícok zamestnancov uviedol, že ide len o preškolenie vedúceho zamestnanca, prípadne koho určí zamestnávateľ.

Stanovisko za ZMOS predniesol pán Dvonč, ktorý k predloženému materiálu neuplatnil žiadne pripomienky a odporučil ho na ďalšie legislatívne konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča ho na ďalšie legislatívne konanie.**

**K bodu 10**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 356/2006 Z. z. o ochrane zdravia zamestnancov pred rizikami súvisiacimi s expozíciou karcinogénnym a mutagénnym faktorom pri práci v znení nariadenia vlády Slovenskej republiky č. 301/2007 Z. z.

Predmetný návrh nariadenia uviedol štátny tajomník MZ SR pán Mikloši.

Stanovisko za KOZ SR predniesol pán Blahák, ktorý odporučil zobrať materiál na vedomie bez pripomienok a postúpiť ho na ďalšie legislatívne konanie.

Stanovisko za AZZZ SR predniesol pán Karlubík, ktorý odporučil zobrať materiál na vedomie a postúpiť ho na ďalšie legislatívne konanie.

Stanovisko za RÚZ predniesol pán Jusko, ktorý uviedol, že RÚZ v MPK materiál nepripomienkovala. RÚZ berie predložený materiál na vedomie bez pripomienok. Stanovisko za ZMOS predniesol pán Dvonč, ktorý k predloženému materiálu neuplatnil žiadne pripomienky a odporučil ho na ďalšie legislatívne konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča ho na ďalšie legislatívne konanie.**

**K bodu 11**

Rôzne

Predseda rady informoval sociálnych partnerov o zložení delegácie SR na 104. zasadnutí Generálnej konferencie MOP od 1.6.-13.6.2015 v Ženeve.

Záver:

Sociálni partneri s návrhom účasti súhlasili a odporučili, aby ho vláda SR schválila.

Predseda rady poďakoval prítomným za účasť a uviedol, že  najbližšie rokovanie HSR SR sa uskutoční dňa 13.4.2015.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Slavomír M A N G A** ................................

podpredseda rady

za zamestnávateľov

**Roman K A R L U B Í K** ................................

podpredseda rady